钦定古今图书集成/明伦汇编/官常典/第572卷 > 张雄飞
## 钦定古今图书集成/明伦汇编/官常典/第572卷 > 张雄飞

按《元史》本传：“雄飞，字鹏举，琅邪临沂人。父琮，仕金，守
盱眙，金人疑之，罢其兵柄，徙居许州。寻复命守河阴，
仍留家人于许。雄飞幼失母，琮妾李氏养之。国兵屠
许，惟工匠得免。有田姓者，琮故吏也，自称能为弓，且
诈以雄飞及李氏为家人，由是获全，遂徙朔方。雄飞
时方十岁，至霍州，李欲逃，恐其累己，雄飞知之，顷刻”
不去左右李，乃变服与俱，还寓潞州。雄飞既长，往师
前进士王宝英于赵城。金亡，雄飞不知父所在，往来
泽、潞，求之十馀年，常客食僧舍。已而入关、陕，历怀、孟、
潼、华，终求其父弗得，遂入燕。居数岁，尽通《国言》及诸
部语。至元二年，廉希宪荐之于世祖，召见，陈当世之
务，世祖大悦，授同知平阳路转运司事，搜抉蠹弊，悉
除之。帝问处士罗英：“谁可大用者”，对曰：“张雄飞真公
辅器。”帝然之，命驿召雄飞至，问以方今所急，对曰：“太
子天下本，愿早定以系人心。闾阎小人有升斗之储，
尚知托付。天下至大，社稷至重，不早建储贰，非至计
也。向使先帝知此，陛下能有今日乎？”帝方卧，矍然起，
称善者久之。他日与江孝卿同召见，帝曰：“今任职者
多非材，政事废弛，譬之大厦将倾，非良工不能扶，卿
辈能任此乎？”孝卿谢不敢当。帝顾雄飞，雄飞对曰：“古
有御史台，为天子耳目，凡政事得失，民间疾苦，皆得
言。百官奸邪贪秽不职者，即纠劾之。如此则纪纲举，
天下治矣。”帝曰：“善。”乃立御史台，以前丞相塔察儿为
御史大夫，雄飞为侍御史，且戒之曰：“卿等既为台官，
职在直言。朕为汝君，苟所行未善，亦当极谏，况百官
乎！汝宜知朕意，人虽嫉妒汝，朕能为汝地也。”雄飞益
自感励，知无不言。参议枢密院事费正寅，素憸狡，有
告其罪者，诏丞相线真等与雄飞杂治之。请托交至，
雄飞无所顾，尽得其罪状以闻。正寅与其党管如仁
等皆伏诛。会议立尚书省，雄飞力争于帝前，忤旨，左
迁同知京兆总管府事。宗室公主有家奴逃渭南民
间为赘婿，主适过临潼，识之，捕其奴与妻及妻之父
母，皆械系之，尽没其家资。雄飞与主争辨，辞色俱厉，
主不得已，以奴妻及妻之父母家赀还之，惟挟其奴
以去。入为兵部尚书。平章阿合马在制国用司时，与
亦麻都丁有隙，至是罗织其罪，同僚争相附会，雄飞
不可曰：“所犯在制国用时，平章独不预耶？”众无以答。
秦长卿、刘仲泽亦以忤阿合马，皆下吏，欲杀之，雄飞
亦持不可。阿合马使人啖之曰：“诚能杀此三人，当以
参政相处。”雄飞曰：“杀无罪以求大官，吾不为也。”阿合
马怒，奏出雄飞为澧州安抚使，而三人竟死狱中。时
澧州初下，民怀反侧，雄飞至，布宣德教以抚绥之，民
遂安。有巨商二人犯匿税及殴人事，僚佐受赂，欲宽
其罪，雄飞绳之益急。或曰：“此细事，何执之坚？”雄飞曰：
“吾非治匿税殴人者，欲改宋弊政，惩不畏法者尔。”细
民以乏食，群聚发富家廪，所司欲论以强盗，雄飞曰：
“此盗食，欲救死，非强也。”宽其狱，全活者百馀人。澧西
南接溪洞，徭人乘间抄掠居民，雄飞遣杨应申等往
谕以威德，诸徭悉感服。十四年，改安抚司为总管府，
命雄飞为达鲁花赤。迁荆湖北道宣慰使。有告常德
富民十馀家与德山寺僧将为乱，众议以兵讨之。雄
飞曰：“告者必其仇也，且新附之民，当以静镇之，兵不
可遽用，苟有他，吾自任其责。”遂止。徐察之，果如所言。
先是，荆湖行省阿里海牙以降民三千八百户没入
为家奴，自置吏治之，岁责其租赋，有司莫敢言。雄飞
言于阿里海牙，请归其民于有司，不从。雄飞入朝奏
其事，诏还籍为民。十六年，拜御史中丞，行御史台事。
阿合马以子忽辛为中书右丞，行省江淮，恐不为所
容，奏留雄飞不遣。改陕西汉中道提刑按察使，未行，
阿合马死，朝臣皆以罪去，拜参知政事。阿合马用事
日久，卖官鬻狱，纪纲大坏，雄飞乃先自降一阶，于是
侥幸超躐者皆降之。忽辛有罪，敕中贵人及中书杂
问，忽辛历指宰执曰：“汝曾使我家钱物，何得问我？”雄
飞曰：“我曾受汝家钱物否？”曰：“惟公独否。”雄飞曰：“如是，
则我当问汝矣。”忽辛遂伏辜。二十一年春，册上尊号，
议大赦天下。雄飞谏曰：“‘古人言：无赦之国，其刑必平’。
故赦者，不平之政也。圣明在上，岂宜数赦。”帝嘉纳之，
语雄飞曰：“大猎而后见善射，集议而后知能言，汝所
言者是，朕今从汝。”遂止降轻刑之诏。雄飞刚直廉慎，
始终不易其节。尝坐省中，诏趣召之，见于便殿，谓雄
飞曰：“若卿可谓真廉者矣，闻卿贫甚，今特赐卿银二
千五百两、钞二千五百贯。”雄飞拜谢。将出，又诏加赐
金五十两及金酒器。雄飞受赐封识，藏于家。后阿合
马之党以雄飞罢政，诣省乞追夺赐物。裕宗在东宫闻之，命参政温迪罕谕丞相安童曰：“上所以赐张雄
飞者，旌其廉也。汝岂不知耶？毋为小人所诈！”塔即古
阿散请检核前省钱榖，复用阿合马之党，竟矫诏追
夺之。塔即古阿散等俄以罪诛。帝虑校核失当，命近
臣伯颜阅之。中书左丞耶律老哥劝雄飞诣伯颜自
辨，雄飞曰：“上以老臣廉，故赐臣，然臣未尝敢轻用，而
封识以俟者，政虞今日耳，又可自辨乎？”二十一年，卢
世荣以言利进用，雄飞与诸执政同日皆罢。二十三
年，起为燕南河北道宣慰使，决壅滞，黜奸贪，政化大
行。卒于官。子五人：师野、师谔、师白、师俨、师约。师野宿
卫东宫。时荆湖行省平章政事阿里海牙入觐，言之
宰相，欲白皇太子，请以师野为荆南总管，雄飞固止
之，归谓师野曰：“今日欲有官汝者，汝宿卫日久，固应
得官，然我方为执政，天下必以我私汝。我一日不去
此位，汝辈勿望有官也。”其介慎如此。